Maduo a wetse tlase
Mothusa mogokgo wa sekole sa Magare sa Pandagala kwa Tutume, Mme Chedu Seeletso, a re maduo a sekole seo a 2013 a wetse tlase ga go tshwantshanngwa le maduo a ngwaga wa 2012. Mme Seeletso o buile seo mo phuthegong ya batsadi le barutabana kwa sekoleng seo bosheng. A re ka 2012 maduo a A, B le C e ne ele 79.7% fa a ngogola e ne e le 74.9%, mme mo godimo ga moo baithuti ba le 120 mo go baba 171 ba ba neng ba kwala lokwalo lwa boraro, ba kgonne go bona phatlha kwa sekoleng se segolwane mme mo go bone go le ba ba tsereng maduo a D. O ile a tlhalosa fa seo se ne sa baya sekole mo maemong a botlhano mo dikoleng tse di lesome le bobedi tse di mo kgaolong ya Tutume, fa mo kgaolong ya Legare se le mo maemong a masome a mararo le bone mo dikoleng tse di masome a robabobedi le bongwe. Mme Seeletso o tsweletse a bolela fa mo maduong ao go supagala fa baithuti ba basimane ba wetse tlase thata kana e le bone ba ba sa dirang sentle go na le ba basetsana. A re fa ba sekaseka, ba lemogile gore bontsi jwa baithuti ba basimane ba ba sa direng sentle, e le bao ba ba robang melawana ya sekole, ba sa tsene sekole sentle. Mme Seeletso o ile a kopa batsadi go tshwaraganela thuto ya bana le barutabana le go leka go bontsha bana ba basimane tsela, le go ba lemotsha botlhokwa jwa thuto. O ile gape a kopa batsadi go lebelela tiro ya bana ya sekole, ka go kile ga nna le kgang ya gore barutabana bangwe ba dithuto dingwe ba laela baithuti go kopolola mokwalo mo dibukeng ba sa ba tlhalosetse. Mogokgo wa sekole seo sa Pandagala, Mme Thandie Motlhagodi, o ile a kopa batsadi go duela madi a sekole le madi a letlole la PTA. A re ka gompieno go dirisiwa maranyane a sesha, ba ka duela madi a sekole gongwe le gongwe mo lefatsheng fa go nang le sekole se segolwane. O ile a supa fa ba tshwenngwa ke tshenyo e e dirwang ke baithuti mo dithotong tsa sekole, a re seo ke poelo morago. Batsadi ba ne ba supa le bone ba tshwentswe ke kwelo tlase ya maduo, ba re gongwe e ka tswa ele go fetolwa ga lenaneo la dithuto mme seo se tsietse baithuti. BOKHUTLO